               EUROPOS KOMISIJA
            Briuselis, 2018 04 27
            COM(2018) 247 final
            2018/0116(NLE)
            Pasiūlymas
            TARYBOS SPRENDIMAS
            kuriuo, atsižvelgiant į Europos Sąjungos interesus, valstybės narės įgaliojamos tapti Europos Tarybos konvencijos dėl integruoto požiūrio į saugumą, apsaugą ir paslaugas per futbolo rungtynes ir kitus sporto renginius (CETS Nr.°218) Šalimis

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas teikiamas dėl sprendimo, kuriuo, atsižvelgiant į Europos Sąjungos interesus, valstybės narės įgaliojamos pasirašyti ir ratifikuoti Europos Tarybos konvenciją dėl integruoto požiūrio į saugumą, apsaugą ir paslaugas per futbolo rungtynes ir kitus sporto renginius (toliau – CETS Nr. 218 arba Konvencija).

               2.PASIŪLYMO APLINKYBĖS

               2.1.Pagrindiniai faktai

                  1985 m. gegužės 29 d., per Heizelio stadione (Briuselis) vykusias Europos taurės finalo rungtynes kilus smurtiniams futbolo sirgalių susirėmimams žuvo 39 žmonės, šimtai buvo sužeisti.  Reaguodama į minėtą nelaimę Europos Taryba parengė Konvenciją dėl žiūrovų brutalaus elgesio per sporto varžybas ir ypač per futbolo rungtynes (toliau – CETS Nr. 120 arba Konvencija Nr. 120). Konvencijoje Nr. 120 daugiausia dėmesio skirta smurto ir netinkamo elgesio stadionuose ar jų prieigose prevencijai, atgrasymui nuo jų ir reagavimui į juos. Konvencija Nr. 120 įsigaliojo 1985 m. lapkričio 1 d. ir ją ratifikavo 41 Šalis, įskaitant daugelį Europos Sąjungos valstybių narių.

                  2013 m. gruodžio mėn. Europos Tarybos Ministrų Komitetas, atsižvelgdamas į tyrimą dėl Konvencijos Nr. 120 privalumų ir pageidavimo ją atnaujinti, padarė išvadą, kad minėta konvencija pasenusi: nustatyta, kad jos turinys – visų pirma pabrėžiant saugumo priemones – neatitinka patirties ir gerosios praktikos, taip pat nedera su naujausiomis Konvencijos nuolatinio komiteto rekomendacijomis. Todėl Ministrų Komitetas nurodė Nuolatiniam komitetui persvarstyti Konvenciją Nr. 120. Nuolatinis komitetas nusprendė ne persvarstyti konvenciją, bet parengti naują tekstą. Taip buvo parengta CETS Nr. 218.

               2.2.Konvencija

                  CETS Nr. 218 siekiama užtikrinti saugią, apsaugotą ir palankią aplinką per futbolo rungtynes ir kitus sporto renginius (2 straipsnis). Konvencijoje atskiriamos sąvokos „saugumo priemonės“, „apsaugos priemonės“ ir „su paslaugomis susijusios priemonės“ (3 straipsnis).

                  Konvencijoje reikalaujama, kad Šalys nustatytų „integruotą daugelį organizacijų vienijantį ir suderintą požiūrį į saugumą, apsaugą ir paslaugas“ (2 straipsnio a punktas), t. y. požiūrį, pagrįstą samprata, kad „saugumo, apsaugos ar su paslaugomis susijusių priemonių, taikomų per futbolo rungtynes ir kitus sporto renginius, tikslai visada persipina, jų poveikis tarpusavyje susijęs, šios priemonės turi būti suderintos, jų negalima rengti ar įgyvendinti pavieniui“ (3 straipsnio f punktas).

                  Konvencijoje reikalaujama, kad Šalys užtikrintų, kad siekiant nustatyti ir įgyvendinti organizacijas vienijantį integruotą požiūrį į saugumą, apsaugą ir paslaugas, būtų sudaryti koordinavimo nacionaliniu ir vietos mastu planai (4 straipsnis). Reikalaujama, kad Šalys imtųsi įvairių priemonių saugumui, apsaugai ir paslaugoms sporto stadionuose užtikrinti (5 straipsnis), pavyzdžiui, jos privalo užtikrinti, kad stadionų valdymo taisyklėse būtų nurodytas veiksmingas policijos, pagalbos tarnybų ir kitų organizacijų partnerių bendradarbiavimas ir nustatytos gairės bei procedūros dėl tokių dalykų kaip rasistinis ar diskriminuojamasis elgesys (5 straipsnio 5 dalis). Be to, reikalaujama, kad Šalys skatintų visas susijusias organizacijas ir suinteresuotuosius subjektus dirbti kartu siekiant užtikrinti saugią, apsaugotą ir palankią aplinką už stadiono teritorijos esančiose viešose vietose (6 straipsnis).  Šalys turi užtikrinti, kad atitinkamos tarnybos parengtų nenumatytų atvejų ir nepaprastosios padėties planus (7 straipsnis); jos turi paraginti visas organizacijas aktyviai bendradarbiauti su sirgaliais ir vietos bendruomenėmis (8 straipsnis).

                  Kalbant apie viešosios tvarkos palaikymą, Konvencijos 9 straipsnyje reikalaujama, kad Šalys užtikrintų, kad „būtų parengtos policijos veiksmų strategijos, kurios būtų reguliariai vertinamos ir tobulinamos“, kuriose būtų atsižvelgiama į gerąją praktiką ir kurios neprieštarautų integruotam požiūriui į saugumą, apsaugą ir paslaugas; Šalys taip pat privalo užtikrinti, kad policija bendradarbiautų su atitinkamais suinteresuotaisiais subjektais.

                  Prevencijos ir sankcijų klausimu Konvencijos 10 straipsnyje reikalaujama, kad Šalys „imtųsi visų galimų priemonių“ smurto ir viešosios tvarkos pažeidimų grėsmei sumažinti ir užtikrintų, atsižvelgdamos į nacionalinę ir tarptautinę teisę, kad būtų nustatytos „grėsmės pobūdį atitinkančios veiksmingos prevencinės priemonės“, kuriomis būtų atgrasoma nuo tokių incidentų ir užkertamas tam kelias. Taip pat nustatytas reikalavimas, pagal kurį Šalys „bendradarbiauja siekdamos užtikrinti, kad nusikaltimą užsienyje padariusiems asmenims <...> būtų taikomos atitinkamos sankcijos“ (10 straipsnio 3 dalis) ir „apsvarsto galimybę įgalioti teismines arba administracines institucijas, kurios atsakingos už sankcijų taikymą futbolo rungtynėse smurtavusiems ir (arba) viešosios tvarkos pažeidimą padariusiems ar prie jo prisidėjusiems asmenims, apriboti tokių asmenų galimybę vykti į kitoje valstybėje vykstančias futbolo rungtynes“ (10 straipsnio 4 dalis).

                  Konvencijos 11 straipsnis pavadintas „Tarptautinis bendradarbiavimas“. Juo Šalys įpareigojamos įsteigti nacionalinį futbolo informacijos centrą (NFIC), veikiantį kaip vienintelis paskirtasis subjektas, kuris keičiasi visa informacija bei žvalgybos informacija apie tarptautinio masto futbolo rungtynes ir tvarko kitus tarptautinio policijos bendradarbiavimo klausimus (11 straipsnio 2–4 dalys). 11 straipsnio 2–4 dalių tekstas parengtas remiantis 2002 m. balandžio 25 d. Tarybos sprendimu 2002/348/TVR dėl saugumo tarptautinio masto futbolo rungtynėse; šiame tekste taip pat vartojami šio sprendimo terminai.

                  Konvencijos baigiamosios nuostatos susijusios su pasirašymu (16 straipsnis), įsigaliojimu (17 straipsnis), valstybių, kurios nėra Europos Tarybos valstybės narės, prisijungimu (18 straipsnis), Konvencijos poveikiu, susijusiu su Konvencija Nr. 120 (19 straipsnis), teritoriniu taikymu (20 straipsnis), denonsavimu (21 straipsnis) ir pranešimais (22 straipsnis).  Šios nuostatos „iš esmės grindžiamos“ 1980 m. vasario mėn. Europos Taryboje sudarytomis Konvencijų ir susitarimų standartinėmis baigiamosiomis nuostatomis ir Konvencijos Nr. 120 baigiamosiomis nuostatomis.

               2.3.Aptariamoje srityje galiojanti Europos Sąjungos teisė ir politika

                  Sąjunga priėmė įvairių priemonių dėl policijos bendradarbiavimo ir keitimosi policijos informacija. Kalbant konkrečiai apie policijos bendradarbiavimą ir keitimąsi policijos informacija apie saugumą ir apsaugą per futbolo rungtynes, Sąjunga 2002 m. balandžio 25 d. priėmė Tarybos sprendimą 2002/348/TVR dėl saugumo tarptautinio masto futbolo rungtynėse
                     1
                  . Tarybos sprendimas 2002/348/TVR buvo pagrįstas Europos Sąjungos sutarties (ESS) 30 straipsnio 1 dalies a punktu (dabar – Sutarties dėl Europos Sąjungos veikimo (SESV) 87 straipsnio 1 dalis), taip pat Europos Sąjungos sutarties 34 straipsnio 2 dalies c punktu, kuris panaikintas.

                  Pagal Tarybos sprendimą 2002/348/TVR kiekviena valstybė narė „sudaro ar paskiria policijos nacionalinį futbolo informacijos centrą“ (NFIC), kuris „veikia kaip centrinis tiesioginio informavimo padalinys, skirtas keistis susijusia informacija ir stiprinti tarptautinį policijos bendradarbiavimą tarptautinio masto futbolo varžybose“ (1 straipsnis). Tarybos sprendime konkrečiai nurodomi NFIC uždaviniai (2 straipsnis), policijos informacija, kuria jie keičiasi (3 straipsnis) ir susižinojimo tarp nacionalinių futbolo informacijos centrų tvarka (4 straipsnis). 2007 m. birželio 12 d. Tarybos sprendimu 2007/412/TVR, iš dalies keičiančiu Sprendimą 2002/348/TVR dėl saugumo tarptautinio masto futbolo rungtynėse
                     2
                  , įtrauktos nuostatos dėl reguliarių nacionalinių dėl futbolo kilusių neramumų vertinimų (2 straipsnio 6 dalis) ir keitimosi informacija formų (3 straipsnio 4 dalis).

                  Tarybos sprendimas 2002/348/TVR nurodytas 2003 m. lapkričio 17 d. Tarybos rezoliucijoje dėl valstybių narių draudimo patekti į tarptautinio masto futbolo rungtynių vietas
                     3
                   ir ES futbolo vadove
                     4
                  . Vadove, kuris pirmą kartą priimtas 1999 m. birželio mėn. ir paskutinį kartą atnaujintas 2016 m. lapkričio mėn., pateikiamos išsamios tarptautinio policijos bendradarbiavimo rekomendacijos ir smurto bei neramumų, susijusių su tarptautinio masto futbolo rungtynėmis, prevencijos bei kontrolės priemonės, įskaitant keitimosi policijos informacija gaires ir NFIC funkcijas bei uždavinius.

               2.4.Pasiūlymo teikimo priežastys

                  Nors Konvencijoje yra policijos bendradarbiavimo srities nuostatų (SESV 87 straipsnis), platesne prasme ji taip pat atitinka su sporto klausimais susijusius Sąjungos politikos tikslus (SESV 165 straipsnis). Pagal SESV 165 straipsnio 3 dalį Sąjunga ir valstybės narės turi skatinti bendradarbiavimą švietimo ir sporto srityse su trečiosiomis šalimis ir kompetentingomis tarptautinėmis organizacijomis, visų pirma su Europos Taryba.  ES skatinamųjų priemonių, įskaitant paramą pagal programos „Erasmus+“ sportui skirtą skyrių vykdomiems projektams, sirgalių informavimo programas ir sankcijas sporto srityje, nepakanka siekiant spręsti smurto ir diskriminacijos problemas, kylančias per sporto varžybas. Kadangi tai yra viešosios tvarkos klausimai, iki šiol valstybės valdžios institucijos šias iniciatyvas papildydavo vykdydamos prevencinę veiklą ir taikydamos tikslines prievartos priemones. Ši užduotis sudėtinga dėl tarptautinio kai kurių rungtynių pobūdžio ir skirtingose ES valstybėse narėse galiojančių skirtingų atitinkamų nuostatų bei praktikos, susijusių su tvarkos palaikymu, saugumu ir apsauga. Kovojant su visų rūšių smurtu ir diskriminacija būtina, kad įvairūs suinteresuotieji subjektai aktyviau bendradarbiautų. Teisėsaugos veiksmai turi būti geriau koordinuojami, o ES gali palengvinti šį procesą, visų pirma išreikšdama paramą Europos Tarybos konvencijai.

                  Pati ES negali tapti Konvencijos Šalimi. Taip yra todėl, kad Konvencijoje nurodytos tik „Šalys“ arba „Susitariančiosios Šalys“ ir nėra formuluotės, kuria būtų leidžiama ES ar kitai regioninės integracijos organizacijai tapti jos Šalimi.

                  Vis dėlto ES priėmė ir bendras, ir konkrečias priemones dėl bendradarbiavimo ir keitimosi policijos informacija, taikytinas saugumo ir apsaugos per tarptautinio masto futbolo rungtynes srityje, taip pat išsamias, neseniai atnaujintas rekomendacijas, kaip tas priemones taikyti.

                  Be to, Konvencijos 11 straipsnyje prisiimti įsipareigojimai dėl nacionalinių futbolo informacijos centrų (NFIC) gali daryti poveikį bendroms taisyklėms, kaip tai suprantama pagal SESV 3 straipsnio 2 dalį. Taip yra todėl, kad prievolė įsteigti arba paskirti NFIC jau nustatyta Tarybos sprendime 2002/348/TVR, kuriame konkrečiai nurodyti NFIC uždaviniai ir nustatytos jų tarpusavio bendradarbiavimo taisyklės, visų pirma dėl keitimosi policijos informacija.  Konvencijos Nr. 218 11 straipsnio 2–4 dalyse nurodyti įsipareigojimai beveik visiškai sutampa su Tarybos sprendime 2002/348/TVR nustatytomis prievolėmis. Iš tiesų, pagal Konvencijos Nr. 218 aiškinamąjį raštą „NFIC sukurti pagal Europos Sąjungos teisę“, o 11 straipsnio 2–4 dalių tekstas parengtas remiantis Tarybos sprendimu 2002/348/TVR, be to, vartojami šio sprendimo terminai.

                  Šiomis aplinkybėmis aiškiai parodoma, kad valstybės narės, vykdydamos tarptautinius įsipareigojimus valstybių narių tarpusavio bendradarbiavimo ir keitimosi policijos informacija srityje, visų pirma kalbant apie saugumą ir apsaugą per tarptautinio masto futbolo rungtynes, turi veikti per ES institucijas.

                  Nors Konvencijos 11 straipsnio 2–4 dalys Tarybos sprendimu 2002/348/TVR pagrįstos būtent siekiant išvengti prieštaravimo ES teisei, akivaizdu, kad Tarybos sprendimu 2002/348/TVR nustatyta valstybių narių tarpusavio bendradarbiavimo ir keitimosi policijos informacija apie saugumą ir apsaugą per tarptautinio masto futbolo rungtynes sistema sudarant tuo konkrečiu tikslu įsteigtų institucijų tinklą. ES gali pati prisiimti įsipareigojimą trečiųjų šalių atžvilgiu ir toliau taikyti šią sistemą ES, taip pat išplėsti jos taikymą atitinkamose trečiosiose šalyse.

                  Atsižvelgiant į tai, kad ES negali tapti CETS Nr. 218 Šalimi, ir kadangi valstybės narės Konvencijos Šalimis gali tapti, tik jeigu jas įgalioja ES (SESV 2 straipsnio 1 dalis), reikia priimti sprendimą, kuriuo valstybėms narėms leidžiama pasirašyti ir ratifikuoti Konvenciją, atsižvelgiant į ES interesus.

               3.TEISINIS PAGRINDAS

                  Siūlomas Tarybos sprendimas grindžiamas SESV 218 straipsnio 6 dalies a punkto v papunkčiu ir 8 dalimi kartu su SESV 87 straipsnio 1 dalimi, kurioje nurodytas pagrindinis ES teisės aktų dėl policijos bendradarbiavimo teisinis pagrindas.

               2018/0116 (NLE)

               Pasiūlymas

               TARYBOS SPRENDIMAS

               kuriuo, atsižvelgiant į Europos Sąjungos interesus, valstybės narės įgaliojamos
                  tapti Europos Tarybos konvencijos dėl integruoto požiūrio į saugumą, apsaugą ir paslaugas per futbolo rungtynes ir kitus sporto renginius (CETS Nr.°218)
                  Šalimis

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 218 straipsnio 6 dalies a punkto v papunktį ir 218 straipsnio 8 dalį, kartu su 87 straipsnio 1 dalimi,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  5
               ,

               kadangi:

               (1)nuo 2016 m. liepos 3 d. Europos Tarybos konvenciją dėl integruoto požiūrio į saugumą, apsaugą ir paslaugas per futbolo rungtynes ir kitus sporto renginius (toliau – Konvencija) galima pasirašyti ir ratifikuoti;

               (2)Konvencija siekiama užtikrinti saugią, patikimą ir palankią aplinką per futbolo rungtynes ir kitus sporto renginius;

               (3)Konvencijos 11 straipsnio 2–4 dalys, susijusios su nacionaliniais futbolo informacijos centrais, gali daryti poveikį bendroms taisyklėms arba pakeisti jų taikymo sritį, kaip nustatyta SESV 3 straipsnio 2 dalyje, kadangi šios nuostatos sutampa su Tarybos sprendime 2002/348/TVR
                  6
                nustatytomis prievolėmis dėl apsaugos per tarptautinio masto futbolo rungtynes;

               (4)Sąjungos parama Konvencijai svarbi siekiant kovoti su smurtu, susijusiu su sporto renginiais, ir papildytų šioje srityje dedamas pastangas, kai parama teikiama projektams, vykdomiems pagal programos „Erasmus+“ sportui skirtą skyrių;

               (5)Sąjunga negali tapti Konvencijos Šalimi, nes tik valstybės gali būti jos Šalys;

               (6)todėl valstybės narės, veikdamos bendrai dėl Sąjungos interesų, turėtų būti įgaliotos pasirašyti ir ratifikuoti Konvenciją, kiek tai susiję su jos dalimis, priklausančiomis išimtinei Sąjungos kompetencijai;

               (7)Jungtinei Karalystei ir Airijai Tarybos sprendimas 2002/348/TVR yra privalomas, todėl jos dalyvauja priimant šį sprendimą;

               (8)pagal prie Europos Sąjungos sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               Šiuo sprendimu valstybės narės įgaliojamos tapti Europos Tarybos konvencijos dėl integruoto požiūrio į saugumą, apsaugą ir paslaugas per futbolo rungtynes ir kitus sporto renginius (CETS Nr. 218) Šalimis, kiek tai susiję su jos dalimis, priklausančiomis išimtinei Sąjungos kompetencijai.

               2 straipsnis

               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        OL L 121, 2002 5 8.

                     (2)

                        OL L 155, 2007 6 15, p. 76.

                     (3)

                        OL C 281, 2003 11 22, p. 1.

                     (4)

                        2001 m. gruodžio 6 d. Tarybos rezoliucija dėl vadovo, pateikiančio tarptautinio policijos bendradarbiavimo rekomendacijas ir priemones, skirtas smurto ir neramumų tarptautinio masto futbolo rungtynėse, kuriose dalyvauja bent viena valstybė narė, prevencijai ir kontrolei, OL C 022, 2002 1 24, p. 1.

                     (5)

                        OL C , , p. .

                     (6)

                        2002 m. balandžio 25 d. Tarybos sprendimas 2002/348/TVR dėl saugumo tarptautinio masto futbolo rungtynėse (OL L 121, 2002 5 8, p. 1).


               EUROPOS KOMISIJA
            Briuselis, 2018 05 02
            COM(2018) 249 final
            2018/0117(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XI priedo (Elektroniniai ryšiai, audiovizualinės paslaugos ir informacinė visuomenė) ir 37 protokolo (kuriame pateikiamas 101 straipsnyje nurodytas sąrašas) pakeitimo (Bendrasis duomenų apsaugos reglamentas)
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo XI priedą (Elektroniniai ryšiai, audiovizualinės paslaugos ir informacinė visuomenė) ir 37 protokolą (kuriame pateikiamas 101 straipsnyje nurodytas sąrašas), kad į EEE susitarimą būtų įtrauktas Bendrasis duomenų apsaugos reglamentas (Reglamentas (ES) 2016/679)
                     1
                  .

               •Suderinamumas su toje pačioje politikos srityje galiojančiomis nuostatomis

                  Pridedamu Jungtinio komiteto sprendimo projektu išplečiamas esamos ES politikos taikymas EEE narėmis esančioms ELPA valstybėms (Norvegijai, Islandijai ir Lichtenšteinui).

               •Suderinamumas su kitomis Sąjungos politikos sritimis

               ES acquis taikymo išplėtimas EEE narėmis esančioms ELPA valstybėms jį įtraukiant į EEE susitarimą vykdomas laikantis šio susitarimo tikslų ir principų, kuriais siekiama sukurti dinamišką ir vientisą bendromis taisyklėmis ir vienodomis konkurencijos sąlygomis pagrįstą Europos ekonominę erdvę.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Į EEE susitarimą įtrauktini teisės aktai yra grindžiami Sutarties dėl Europos Sąjungos veikimo 16 straipsniu.

               Tarybos reglamento (EB) Nr. 2894/94
                  2
                dėl EEE susitarimo įgyvendinimo tvarkos 1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               Komisija, bendradarbiaudama su EIVT, teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti juos pateikti EEE jungtiniame komitete artimiausiu metu.

               •Subsidiarumo principas (neišimtinės kompetencijos atveju)

               Pasiūlymas atitinka subsidiarumo principą dėl toliau nurodytos priežasties.

               Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.

               ES acquis įtraukimo į EEE susitarimą procesas vykdomas pagal 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos, kuriame patvirtinamas požiūris, kurio laikomasi.

                  •
                        Proporcingumo principas

               Pagal proporcingumo principą šiuo pasiūlymu neviršijama to, kas būtina nurodytam tikslui pasiekti.

               •Priemonės pasirinkimas

               Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl EEE susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Netaikoma.

               4.POVEIKIS BIUDŽETUI

               Dėl Reglamento (ES) 2016/679 įtraukimo į EEE susitarimą poveikis biudžetui nenumatomas.

               5.KITI ELEMENTAI

               •Pagrindinių siūlomų adaptacijų pagrindimas

               Dalyvavimo sąlyga (a ir k adaptacijos)

               Į EEE susitarimą įtraukus Bendrąjį duomenų apsaugos reglamentą (BDAR), EEE narėmis esančių ELPA valstybių priežiūros institucijos kuo visapusiškiau dalyvauja įgyvendinant vadinamojo vieno langelio ir nuoseklumo užtikrinimo mechanizmus ir, išskyrus teisę balsuoti ir kandidatuoti Europos duomenų apsaugos valdybos (toliau – Valdyba) pirmininko ar jo pavaduotojų rinkimuose, Valdyboje turi tas pačias teises ir pareigas, kaip ir ES valstybių narių priežiūros institucijos. ELPA valstybių priežiūros institucijų pozicijos taip pat registruojamos atskirai.

               A adaptacija taip pat užtikrinama, kad Valdybos darbo tvarkos taisyklėmis būtų sudaromos sąlygos visapusiškam EEE narėmis esančių ELPA valstybių priežiūros institucijų ir ELPA priežiūros institucijos dalyvavimui, išskyrus teises balsuoti ir kandidatuoti Valdybos pirmininko ar jo pavaduotojų rinkimuose.

               Kadangi BDAR nacionalinėms priežiūros institucijoms suteikti įgaliojimai turi būti vykdomi nacionaliniu lygmeniu ir reikia tarptautinio koordinavimo ir konvergencijos, EEE narėmis esančių ELPA valstybių priežiūros institucijų dalyvavimas vienodomis teisėmis įgyvendinant vieno langelio ir nuoseklumo užtikrinimo mechanizmus yra būtinas EEE priežiūros institucijų bendradarbiavimui ir konvergencijai užtikrinti.

               Siekiant sudaryti sąlygas ir užtikrinti, kad ELPA priežiūros institucija užtikrintų nuoseklų EEE taisyklių taikymą, ir kad ELPA priežiūros institucija galėtų vykdyti savo funkcijas pagal EEE susitarimo 108 straipsnį, k adaptacija nustatoma, kad ELPA priežiūros institucija turi teisę dalyvauti Valdybos posėdžiuose be balsavimo teisės ir kad ELPA priežiūros institucija paskiria atstovą Valdyboje. Be to, kaip nurodyta pirmiau, a adaptacija nustatoma, kad Valdybos darbo tvarkos taisyklėmis būtų sudaromos sąlygos visapusiškam ELPA priežiūros institucijos dalyvavimui.

               Informacija apie derybas su trečiosiomis šalimis (f adaptacija )

               Šia adaptacija numatoma, kad EEE narėmis esančios ELPA valstybės būtų informuojamos apie konsultacijas su trečiosiomis šalimis, siekiant priimti sprendimą dėl tinkamumo pagal 93 straipsnio 3 dalyje nurodytą procedūrą. Kaip užtikrinta EEE susitarimo 100 straipsniu, ELPA valstybės visapusiškai dalyvauja 93 straipsniu įsteigto komiteto veikloje, išskyrus teisę balsuoti.

               Adaptacija taip pat nurodoma, kad tais atvejais, kai trečioji šalis arba tarptautinė organizacija prisiima konkrečius įsipareigojimus dėl valstybių narių asmens duomenų tvarkymo, ES atsižvelgia į EEE narėmis esančių ELPA valstybių padėtį ir aptaria su trečiosiomis šalimis ar tarptautinėmis organizacijomis galimus mechanizmus, kuriuos vėliau galėtų taikyti EEE narėmis esančios ELPA valstybės.

               45 straipsnio 1 dalis. Asmens duomenų perdavimas į trečiąsias šalis ir tarptautinėms organizacijoms (e adaptacija)

               Asmens duomenų perdavimas iš EEE nare esančios ELPA valstybės į trečiąją šalį arba tarptautinei organizacijai gali būti atliekamas remiantis Komisijos priimtu įgyvendinimo aktu (sprendimu dėl tinkamumo), kuris buvo įtrauktas į EEE susitarimą remiantis EEE susitarime aprašyta įprastine tvarka. E adaptacijos tikslas – leisti perduoti duomenis taip pat tais atvejais, kai EEE narėmis esančios ELPA valstybės taiko sprendimą dėl tinkamumo, kol bus priimtas EEE jungtinio komiteto sprendimas, kuriuo įtraukiamas šis sprendimas dėl tinkamumo. E adaptacija taip pat numatoma, kad, kol įsigalios sprendimas dėl tinkamumo, kiekviena EEE nare esanti ELPA valstybė priima sprendimą ir praneša Komisijai ir ELPA priežiūros institucijai, ar ji taikys tokį sprendimą dėl tinkamumo tuo pačiu metu kaip ir ES valstybės narės, ar ne. Jeigu ELPA valstybė nepraneša Komisijai ir ELPA priežiūros institucijai, ji taiko priemones tuo pačiu metu kaip ir ES valstybės narės.

               Jei susitarimas dėl sprendimo dėl tinkamumo įtraukimo į EEE susitarimą negali būti pasiektas EEE jungtiniame komitete per dvylika mėnesių nuo sprendimo dėl tinkamumo įsigaliojimo dienos, bet kuri EEE nare esanti ELPA valstybė gali nutraukti tokių priemonių taikymą, kol sprendimas dėl tinkamumo bus įtrauktas į EEE susitarimą, ir apie tai nedelsdama praneša Komisijai ir ELPA priežiūros institucijai. Šia adaptacija nedaroma išimtis taikyti EEE susitarimo 102 straipsnį, kaip nurodyta šioje adaptacijoje.

               Jeigu EEE nare esanti ELPA valstybė nusprendžia nustoti taikyti priemones, priimtas pagal 45 straipsnio 5 dalį (priemones, susijusias su trečiąja šalimi, jos teritorija ar vienu ar keliais konkrečiais sektoriais, ar tarptautine organizacija, kuri nebeužtikrina tinkamo apsaugos lygio), kitos EEE susitarimo susitariančiosios šalys uždraudžia laisvą asmens duomenų judėjimą į EEE nare esančią ELPA valstybę.

               46 straipsnio 2 dalis. Įgyvendinimo aktų dėl standartinių duomenų apsaugos sąlygų taikymo (h adaptacija)

               Ši adaptacija grindžiama tuo pačiu principu kaip e adaptacija (žr. pirmiau). Adaptacija suteikiama galimybė ELPA duomenų valdytojams arba ELPA duomenų tvarkytojams taikyti standartines duomenų apsaugos sąlygas tuo pačiu metu, kai jos įsigalioja ES, išskyrus tuos atvejus, kai ELPA valstybė nusprendžia netaikyti priemonės tuo pačiu metu kaip ir ES valstybės narės.

               Nuorodos į Chartiją panaikinimas (i adaptacija)

               Pagal EEE susitarimo 7 straipsnį ELPA valstybėms privalomi tik tie teisės aktai, kurie įtraukti į EEE susitarimą. Europos Sąjungos pagrindinių teisių chartija yra ES pirminės teisės priemonė, kuri ES nepriklausančioms valstybėms neprivaloma ir EEE kontekste netaikoma. Todėl BDAR i adaptacija panaikinama nuoroda į 58 straipsnio 4 dalyje pateiktą nuorodą į Chartiją.

               63 straipsnis, 64 straipsnio 2 dalis, 65 straipsnio 1 dalies c punktas ir 70 straipsnio 1 dalies e punktas. ELPA priežiūros institucijos prašymai Valdybos patarti arba pateikti nuomonę (l adaptacija)

               Pagal l adaptaciją ELPA priežiūros institucija turi teisę prašyti Valdybos patarti ar pateikti nuomonę ir ją informuoti tam tikrais klausimais pagal 63 straipsnį, 64 straipsnio 2 dalį, 65 straipsnio 1 dalies c punktą ir 70 straipsnio 1 dalies e punktą. Straipsniai, pagal kuriuos tokios teisės ir pareigos turėtų būti taikomos, taikomi ELPA priežiūros institucijai vykdant funkcijas pagal Susitarimo 109 straipsnį ir yra apibrėžti šioje adaptacijoje.

               2018/0117 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi
                  EEE jungtiniame komitete, dėl EEE susitarimo XI priedo
                  (Elektroniniai ryšiai, audiovizualinės paslaugos ir informacinė visuomenė)
                  ir 37 protokolo (kuriame pateikiamas 101 straipsnyje nurodytas sąrašas) pakeitimo

                  (Bendrasis duomenų apsaugos reglamentas)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 16 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  3
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  4
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali, inter alia, priimti sprendimą iš dalies pakeisti EEE susitarimo XI priedą (Elektroniniai ryšiai, audiovizualinės paslaugos ir informacinė visuomenė) ir 37 protokolą (kuriame pateikiamas 101 straipsnyje nurodytas sąrašas);

               (3)į EEE susitarimą turi būti įtrauktas Europos Parlamento ir Tarybos reglamentas (ES) 2016/679
                  5
               ;

               (4)Reglamentu (ES) 2016/679 panaikinama [nuo 2018 m. gegužės 25 d.] Europos Parlamento ir Tarybos direktyva 95/46/EB
                  6
               , kuri yra įtraukta į EEE susitarimą ir todėl pagal EEE susitarimą turi būti panaikinta [nuo 2018 m. gegužės 25 d.];

               (5)todėl EEE susitarimo XI priedas ir 37 protokolas turėtų būti atitinkamai iš dalies pakeisti;

               (6)todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo XI priedo (Elektroniniai ryšiai, audiovizualinės paslaugos ir informacinė visuomenė) ir 37 protokolo pakeitimo grindžiama prie šio sprendimo pridėtu EEE jungtinio komiteto sprendimų projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).

                     (2)

                        OL L 305, 1994 11 30, p. 6–8.

                     (3)

                        OL L 305, 1994 11 30, p. 6.

                     (4)

                        OL L 1, 1994 1 3, p. 3.

                     (5)

                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).

                     (6)

                        OL L 281, 1995 11 23, p. 31.

    ---documentbreak---

               EUROPOS KOMISIJA
            Briuselis,2018 05 02
            COM(2018) 249 final
            PRIEDAI
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XI priedo (Elektroniniai ryšiai, audiovizualinės paslaugos ir informacinė visuomenė) ir 37 protokolo (kuriame pateikiamas 101 straipsnyje nurodytas sąrašas) pakeitimo (Bendrasis duomenų apsaugos reglamentas)

               I PRIEDAS
                  EEE JUNGTINIO KOMITETO SPRENDIMAS
                  Nr.

               [data]

               kuriuo iš dalies keičiamas EEE susitarimo XI priedas (Elektroniniai ryšiai, audiovizualinės paslaugos ir informacinė visuomenė) ir 37 protokolas (kuriame pateikiamas 101 straipsnyje nurodytas sąrašas)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)į EEE susitarimą turi būti įtrauktas 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas)
                  1
               ;

               (2)pripažindamas, kad duomenų apsauga yra pagrindinė teisė, apsaugota įvairiuose tarptautiniuose žmogaus teisių susitarimuose;

               (3)pripažindamas, kaip svarbu užtikrinti lygias duomenų valdytojų ir tvarkytojų teises ir pareigas visoje EEE;

               (4)šiame sprendime nustatoma, kad ELPA valstybių priežiūros institucijos visapusiškai dalyvauja įgyvendinant vieno langelio ir nuoseklumo užtikrinimo mechanizmus ir, išskyrus teisę balsuoti ir kandidatuoti Reglamentu (ES) 2016/679 įsteigtos Europos duomenų apsaugos valdybos (toliau – Valdyba) pirmininko ar jo pavaduotojų rinkimuose, Valdyboje turi tas pačias teises ir pareigas, kaip ir ES valstybių narių priežiūros institucijos. Šiuo tikslu ELPA valstybių priežiūros institucijos turėtų būti įtrauktos į Valdybos veiklą, įskaitant visus pogrupius, kuriuos Valdyba gali įsteigti savo darbui atlikti, ir gauti visą informaciją, kurios reikia jų veiksmingam dalyvavimui užtikrinti, įskaitant prireikus visišką prieigą prie bet kurios elektroninės keitimosi informacija sistemos, kurią Valdyba gali įsteigti;

               (5)Reglamentu (ES) 2016/679 [nuo 2018 m. gegužės 25 d.] panaikinama į EEE susitarimą įtraukta Europos Parlamento ir Tarybos direktyva 95/46/EB
                  2
               , todėl [nuo 2018 m. gegužės 25 d.] ji turi būti iš EEE susitarimo išbraukta;

               (6)todėl EEE susitarimo XI priedas ir 37 protokolas turėtų būti atitinkamai iš dalies pakeisti,

               PRIĖMĖ ŠĮ SPRENDIMĄ:

               1 straipsnis

               EEE susitarimo XI priedo 5e punkto tekstas (Europos Parlamento ir Tarybos direktyva 95/46/EB) [nuo 2018 m. gegužės 25 d.] pakeičiamas šiuo tekstu:

               „32016 R 0679: 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

               Reglamento nuostatos šio susitarimo tikslais adaptuojamos taip:

               a)ELPA valstybių priežiūros institucijos dalyvauja Europos duomenų apsaugos valdybos (toliau – Valdyba) veikloje. Šiuo tikslu jos, išskyrus teisę balsuoti ir kandidatuoti Valdybos pirmininko ar jo pavaduotojų rinkimuose, Valdyboje turi tas pačias teises ir pareigas, kaip ir ES valstybių narių priežiūros institucijos, nebent šiame susitarime nenumatyta kitaip. ELPA valstybių priežiūros institucijų pozicijas Valdyba registruoja atskirai.

               Valdybos darbo tvarkos taisyklėmis sudaromos sąlygos visateisiam ELPA valstybių priežiūros institucijų ir ELPA priežiūros institucijos dalyvavimui, išskyrus teises balsuoti ir kandidatuoti Valdybos pirmininko ar jo pavaduotojų rinkimuose;

               b)nepaisant šio susitarimo 1 protokolo ir jeigu šiame susitarime nenumatyta kitaip, sąvokos „valstybė (-s) narė (-s)“ ir „priežiūros institucijos“, be jų reikšmės reglamente, atitinkamai reiškia ir ELPA valstybes ir jų priežiūros institucijas;

               c)nuorodos į Sąjungos teisę arba Sąjungos duomenų apsaugos nuostatas atitinkamai laikomos nuorodomis į EEE susitarimą arba jame pateiktas duomenų apsaugos nuostatas;

               d)13 straipsnio 1 dalies f punkte ir 14 straipsnio 1 dalies f punkte, kiek tai susiję su ELPA valstybėmis, po žodžių „Komisijos sprendimo dėl tinkamumo buvimą arba nebuvimą“ įterpiami žodžiai „pagal EEE susitarimą“;

               e)45 straipsnyje, kiek tai susiję su ELPA valstybėmis, po 1 dalies įterpiamas šis tekstas:

               „1a. Kol bus priimtas EEE jungtinio komiteto sprendimas įtraukti į EEE susitarimą įgyvendinimo aktą, priimtą pagal šio straipsnio 3 ar 5 dalis, ELPA valstybės gali nuspręsti taikyti jame nustatytas priemones.

               Prieš įsigaliojant bet kokiam įgyvendinimo aktui, priimtam pagal šio straipsnio 3 arba 5 dalį, kiekviena ELPA valstybė priima sprendimą ir informuoja Komisiją ir ELPA priežiūros instituciją, ar ji, kol bus priimtas EEE jungtinio komiteto sprendimas įtraukti į EEE susitarimą įgyvendinimo aktą, taikys jame nustatytas  priemones tuo pačiu metu kaip ES valstybės narės, ar ne. Jeigu nusprendžiama kitaip, kiekviena ELPA valstybė taiko priemones, nustatytas įgyvendinimo aktu, priimtu pagal šio straipsnio 3 arba 5 dalį, tuo pačiu metu kaip ir ES valstybės narės.

               Nepaisant susitarimo 102 straipsnio, jei susitarimas dėl įgyvendinimo akto, priimto pagal šio straipsnio 3 arba 5 dalį, įtraukimo į EEE susitarimą negali būti pasiektas EEE jungtiniame komitete per dvylika mėnesių nuo įgyvendinimo akto įsigaliojimo dienos, bet kuri ELPA valstybė gali nutraukti tokių priemonių taikymą ir apie tai nedelsdama praneša Komisijai ir ELPA priežiūros institucijai.

               Kitos EEE susitarimo susitariančios šalys, nukrypdamos nuo 1 straipsnio 3 dalies, apriboja arba uždraudžia laisvą asmens duomenų judėjimą į ELPA valstybę, kuri netaiko įgyvendinimo aktu, priimtu pagal šio straipsnio 5 dalį, nustatytų priemonių tuo pačiu būdu, nes tos priemonės neleidžia perduoti asmens duomenis į trečiąją šalį arba tarptautinei organizacijai.“;

               f)jei ES pradeda konsultacijas su trečiosiomis šalimis ar tarptautinėmis organizacijomis, siekdama priimti sprendimą dėl tinkamumo pagal 45 straipsnį, ELPA valstybės tinkamai informuojamos. Tais atvejais, kai trečioji šalis arba tarptautinė organizacija prisiima konkrečius įsipareigojimus dėl valstybių narių asmens duomenų tvarkymo, ES atsižvelgs į ELPA valstybių padėtį ir aptars su trečiosiomis šalimis ar tarptautinėmis organizacijomis galimus mechanizmus, kuriuos vėliau galėtų taikyti ELPA valstybės;

               g)46 straipsnio 2 dalies d punktas papildomas taip:

               „ELPA valstybių priežiūros institucijos turi tokią pačią teisę kaip ES priežiūros institucijos pateikti standartines duomenų apsaugos sąlygas Komisijai tvirtinti pagal 93 straipsnio 2 dalyje nurodytą nagrinėjimo procedūrą.“;

               h)46 straipsnyje, kiek tai susiję su ELPA valstybėmis, po 2 dalies įterpiama ši dalis:

               „2a. Kol bus priimtas EEE jungtinio komiteto sprendimas įtraukti į EEE susitarimą įgyvendinimo aktą, jei ELPA valstybė taiko jame nustatytas priemones, remiantis 46 straipsnio 2 dalies c ir d punktuose nurodytomis standartinėmis duomenų apsaugos sąlygomis gali būti numatytos 1 dalyje nurodytos tinkamos apsaugos priemonės.

               Prieš įsigaliojant įgyvendinimo aktams, priimtiems pagal 46 straipsnio 2 dalies c ir d punktus, kiekviena ELPA valstybė priima sprendimą ir informuoja Komisiją ir ELPA priežiūros instituciją, ar ji, kol bus priimtas EEE jungtinio komiteto sprendimas įtraukti į EEE susitarimą įgyvendinimo aktą, taikys jame nustatytas priemones tuo pačiu metu kaip ES valstybės narės, ar ne. Jeigu nenusprendžiama priešingai, kiekviena ELPA valstybė taiko priemones, nustatytas įgyvendinimo aktu, priimtu pagal 46 straipsnio 2 dalies c ir d punktus, tuo pačiu metu kaip ir ES valstybės narės.

               Nepaisant susitarimo 102 straipsnio, jei susitarimas dėl įgyvendinimo akto, priimto pagal 46 straipsnio 2 dalies c ir d punktus, įtraukimo į EEE susitarimą negali būti pasiektas EEE jungtiniame komitete per dvylika mėnesių nuo įgyvendinimo akto įsigaliojimo dienos, bet kuri ELPA valstybė gali nutraukti tokių priemonių taikymą ir apie tai nedelsdama praneša Komisijai ir ELPA priežiūros institucijai.“;

               i)58 straipsnio 4 dalyje, kiek tai susiję su ELPA valstybėmis, žodžiai „laikantis Chartijos“ netaikomi;

               j)59 dalyje po žodžio „Komisijai“ įterpiami žodžiai „, ELPA priežiūros institucijai“;

               k)ELPA priežiūros institucija turi teisę dalyvauti Valdybos posėdžiuose be balsavimo teisės. ELPA priežiūros institucija paskiria atstovą;

               l)ELPA priežiūros institucija, kai jai reikia vykdyti šio susitarimo 109 straipsniu nustatytas funkcijas, turi teisę prašyti Valdybos patarti ar pateikti nuomonę ir ją informuoti tam tikrais klausimais pagal 63 straipsnį, 64 straipsnio 2 dalį, 65 straipsnio 1 dalies c punktą ir 70 straipsnio 1 dalies e punktą. 63 straipsnyje, 64 straipsnio 2 dalyje, 65 straipsnio 1 dalies c punkte ir 70 straipsnio 1 dalies e punkte po žodžio „Komisija“ atitinkamu linksniu įterpiami žodžiai „ir prireikus ELPA priežiūros institucija“ atitinkamu linksniu;

               m)Valdybos pirmininkas arba sekretoriatas praneša ELPA priežiūros institucijai apie Valdybos veiklą atitinkamais atvejais pagal 64 straipsnio 5 dalies a ir b punktus, 65 straipsnio 5 dalį ir 75 straipsnio 6 dalies punktą. 64 straipsnio 5 dalies a ir b punktuose, 65 straipsnio 5 dalyje ir 75 straipsnio 6 dalies b punkte po žodžio „Komisija“ atitinkamu linksniu įterpiami žodžiai „ir prireikus ELPA priežiūros institucija“ atitinkamu linksniu.

               ELPA priežiūros institucija, kai jai reikia vykdyti šio susitarimo 109 straipsniu nustatytas funkcijas, pagal 66 straipsnio 1 dalį turi teisę gauti informaciją iš vienos iš susijusių ELPA valstybių priežiūros institucijos. 66 straipsnio 1 dalyje po žodžio „Komisijai“ įterpiami žodžiai „ir prireikus ELPA priežiūros institucijai“;

               n)71 straipsnio 1 dalyje po žodžio „Tarybai“ įterpiami žodžiai „ELPA valstybių nuolatiniam komitetui, ELPA priežiūros institucijai“;

               o)73 straipsnio 1 dalis papildoma šiuo sakiniu:

               „Valdybos nariai iš ELPA valstybių negali būti renkami pirmininku arba jo pavaduotojais.““

               2 straipsnis

               EEE susitarimo 37 protokolo 13 punkto tekstas (Darbo grupė asmenų apsaugai tvarkant asmens duomenis) išbraukiamas.

               3 straipsnis

               Europos Sąjungos oficialiojo leidinio EEE priede skelbtinas Reglamento (ES) 2016/679 tekstas islandų ir norvegų kalbomis yra autentiškas.

               4 straipsnis

               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį*.

                  35 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto
                     sekretoriai

               II PRIEDAS

                  Bendra susitariančiųjų šalių deklaracija

                  dėl MM MM DD Jungtinio komiteto sprendimo Nr. XX, kuriuo į EEE susitarimą įtraukiamas 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas)

               Atsižvelgdamos į EEE susitarimo dviejų ramsčių sistemą ir tiesioginį privalomą Europos duomenų apsaugos valdybos sprendimų poveikį EEE narėmis esančių ELPA valstybių nacionalinėms priežiūros institucijoms, susitariančiosios šalys:

               –atkreipia dėmesį į tai, kad Europos duomenų apsaugos valdybos sprendimai yra skirti nacionalinėms priežiūros institucijoms,

               –pripažįsta, kad šiuo sprendimu nesukuriamas precedentas būsimoms ES aktų, kuriuos reikia įtraukti į EEE susitarimą, adaptacijoms.

                     (1)

                        OL L 119, 2016 5 4, p. 1.

                     (2)

                        OL L 281, 1995 11 23, p. 31.

                     (3)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]